কনকনে ঠান্ডায় দার্জিলিংকে টেক্কা দিচ্ছে জঙ্গলমহল

ওয়েব ডেস্ক: উত্তুরে হাওয়ার দাপটে হিমশীতল পরিস্থিতি গোটা রাজ্য জুড়ে। বছরের শেষ দিনে রেকর্ড গড়ল ঠান্ডা (Chilling Cold )। ডিসেম্বরের মাঝামাঝি থেকেই জঙ্গলমহলে পাল্লা দিয়ে বাড়ছে শীতের দাপট। কনকনে ঠান্ডায় কার্যত কাঁপছে ঝাড়গ্রাম জেলা। বুধবার ঝাড়গ্রাম জেলার সর্বনিম্ন তাপমাত্রা নেমেছে ১০ ডিগ্রি সেলসিয়াসে। অন্যদিকে উত্তরবঙ্গের শীতপ্রধান পর্যটন শহর দার্জিলিংয়ে আজ সর্বনিম্ন তাপমাত্রা রেকর্ড হয়েছে ৯ ডিগ্রি সেলসিয়াস। দুই জেলার তাপমাত্রা প্রায় একই মাত্রায় ঘোরাফেরা করায় প্রশ্ন উঠছে—কনকনে ঠান্ডায় কি এবার দার্জিলিংকেও টেক্কা দিতে চলেছে ঝাড়গ্রাম (Jhargram Chilling Cold )? ভোর ও রাতের দিকে হাড় কাঁপানো ঠান্ডায় সাধারণ মানুষের স্বাভাবিক জীবনযাত্রা ব্যাহত হচ্ছে। সকালে ঘন কুয়াশা আর শীতল হাওয়ায় জেলাজুড়ে বাড়ছে শীতের প্রকোপ।

বছরের শেষ দিনে দার্জিলিঙে তাপমাত্রা নেমে গেল মাত্র ৪ ডিগ্রি সেলসিয়াসে। হাড়কাঁপানো এই ঠান্ডায় জবুথবু উত্তরবঙ্গ থেকে দক্ষিণবঙ্গ, সব জেলা। দার্জিলিঙে তুষারপাতের পূর্বাভাসও জারি করেছে আলিপুর আবহাওয়া দফতর। আবহাওয়া বিশেষজ্ঞদের মতে, উত্তর-পশ্চিমের শুষ্ক ঠান্ডা হাওয়ার প্রভাবে আগামী কয়েক দিন তাপমাত্রা আরও কিছুটা কমতে পারে। ফলে জঙ্গলমহলে শীতের দাপট আরও বাড়ার আশঙ্কা রয়েছে। আলিপুর আবহাওয়া দফতর জানিয়েছে, আগামী ২৪ ঘণ্টায় দক্ষিণবঙ্গের তাপমাত্রায় বড় পরিবর্তন হবে না। তার পরের তিন দিনে পারদ ২-৩ ডিগ্রি বাড়তে পারে। পরে আবার রাতের তাপমাত্রা স্থিতিশীল থাকবে।

আরও পড়ুন: ২০২৫-এ রাজনীতি, যুদ্ধ, বিজ্ঞান থেকে কূটনীতি রাজ্যে আলোড়ন ফেলা বড় ঘটনা

হাওয়া অফিস জানিয়েছে, বুধবার থেকে শুক্রবার পর্যন্ত দার্জিলিঙে হালকা বৃষ্টি ও তুষারপাত হতে পারে। আলিপুরদুয়ার, জলপাইগুড়ি ও কালিম্পঙেও বৃষ্টির সম্ভাবনা রয়েছে। উত্তরবঙ্গের সব জেলায় ঘন কুয়াশার সতর্কতা জারি করা হয়েছে। দৃশ্যমানতা নেমে আসতে পারে ১৯৯ মিটার থেকে মাত্র ৫০ মিটার পর্যন্ত। আগামী চার দিন উত্তরবঙ্গে রাতের তাপমাত্রায় বড় কোনও পরিবর্তন হবে না। তবে তার পরের তিন দিনে পারদ আরও ২ থেকে ৩ ডিগ্রি কমতে পারে বলে জানিয়েছে হাওয়া অফিস। উত্তরবঙ্গের পাশাপাশি দক্ষিণবঙ্গের বহু জেলায় ঘন কুয়াশার সতর্কতা জারি করা হয়েছে। দক্ষিণ ২৪ পরগনা, পূর্ব ও পশ্চিম মেদিনীপুর, ঝাড়গ্রাম, পুরুলিয়া, বাঁকুড়া, পশ্চিম বর্ধমান, বীরভূম ও মুর্শিদাবাদে দৃশ্যমানতা ৫০ মিটার পর্যন্ত নেমে যেতে পারে। উলুবেড়িয়া, বহরমপুর, ক্যানিং, মগড়া, কলাইকুণ্ডা, পানাগড়, ব্যারাকপুর, ঝাড়গ্রাম, দিঘা, ডায়মন্ড হারবার, কাঁথি, পুরুলিয়া ও বসিরহাট-সহ একাধিক জেলায় সর্বনিম্ন তাপমাত্রা ছিল ৯ থেকে ১০ ডিগ্রি সেলসিয়াসের মধ্যে।এ ছাড়া, নদিয়ার কল্যাণী তাপমাত্রা ৭ ডিগ্রি, সিউড়িতে ৭.২ ডিগ্রি, আসানসোলে ৭.৮ ডিগ্রি, বাঁকুড়া ও বর্ধমানে ৮ ডিগ্রি।কলকাতায় বুধবার সর্বনিম্ন তাপমাত্রা ছিল ১১ ডিগ্রি সেলসিয়াস, যা চলতি মরসুমের শীতলতম। দমদমে পারদ নেমেছিল ১০ ডিগ্রিতে, সল্টলেকে ১১.৪ এবং হলদিয়ায় ১১.২ ডিগ্রি সেলসিয়াস।